**Кохерентност са индексом трошкова рада**

Разлике у просечним годишњим стопама раста трошкова рада (D), из Истраживања о трошковима рада и на основу података недесезонираног индекса трошкова рада, у 2016. у односу на 2012. годину, могу се објаснити разликама у методологији, тј. дефиницији основних варијабли, методологији узорка и обухватуистраживања.

**Метод, време и извори за прикупљање података**

* + **ИТР.** – У истраживању се примењује метод извештаја на бази обрасца ИТР, који попуњава сваки пословни субјект (правна лица и предузетници) обухваћен узорком. Извештајне јединице изабране су методом случајног узорка. Истраживање се спроводи сваке четврте године, а обрачунски период је претходна пословна година.
	+ **Индекс трошкова рада. –** Комбинација истраживања и података из административних извора. У истраживању се примењује извештајни метод прикупљања података, подаци се прикупљају путем обрасца РАД-1, који се попуњава за сваку јединицу изабрану у узорак. Истраживање се спроводи на намерно изабраном узорку правних лица. Подаци неопходни за израчунавање индекса трошкова рада у обрасцу РАД-1 попуњавају се на основу података рачуноводствене евиденције о исплати зарада, трошковима за превоз запослених и броју часова рада.

За процену података о исплаћеним отпремнинама при одласку запослених у пензију користе се подаци о броју пензионисаних лица из евиденције Републичког фонда за пензијско и инвалидско осигурање и просечна зарада на основу које се исплаћује отпремнина у датом месецу.

Од Националне службе за запошљавање преузимају се подаци о додељеним субвенцијама.

Подаци се прикупљају у месечној и кварталној периодици, а објављују се квартално.

**Дефиниција запослених.**

* + **Индекс трошкова рада.** – Под појмом запослени подразумевају се лица која имају заснован радни однос са послодавцем на одређено или неодређено време, без обзира на то да ли раде пуно радно време или краће од њега. Не сматрају се запосленим лица која раде на основу уговора о делу или на основу уговора о обављању привремених и повремених послова.
	+ **ИТР.** – Под појмом запослени сматрају се и лица која раде на основу уговора о обављању привремених и повремених послова.

**Дефиниције варијабли које се пореде***.*

**Индекс трошкова рада.** – Овим истраживањем не обухватају се сви трошкови послодаваца које они имају по основу ангажовања радне снаге који се обухватају четворогодишњим ИТР.

* Трошкови рада који нису обухваћени:
* трошкови образовања и усавршавања запослених;
* трошкови у вези са запошљавањем нових радника (за огласе, за агенције за запошљавање, трошкови разговора са кандидатима и др.) и трошкови за услуге заштите на раду који се односе на куповину заштитне и радне одеће;
* **трошкови осталих пореза који**подразумевају трошкове послодавца у вези са извршењем обавезе запошљавања особа са инвалидитетом, односно плаћање пенала због незапошљавања законом прописаног броја лица са инвалидитетом;
* трошкови накнаде смештаја и исхране на терену, јубиларне награде, отпремнине запосленима за чијим радом је престала потреба, помоћ запосленом и породици, трошкови премија осигурања (добровољно додатно пензијско осигурање и сл.), једнократне накнаде у складу са социјалним програмом, чланарине – доприноси привредним коморама на зараде и накнаде зарада, чланарине синдикатима и другим струковним удружењима, накнаде за одвојен живот, исплате запосленима у хартијама од вредности, исплате запосленима у роби, остала давања запосленима која се не сматрају зарадом као што су: давања запосленима за поклоне деци (старости до 15 година живота за Божић и Нову годину) у вредности до неопорезивог износа која су изузета из зараде (поклони поводом 8. марта и других празника, давања поклона деци преко 15 година старости и др.) и све друге накнаде трошкова који су изузети из зараде.
* Субвенције. – У ИТР прикупљају се све врсте субвенција од државе или других предузећа, друштава или организација из земље или иностранства са сврхом субвенционисања дела трошка рада или целокупних трошкова рада. За израчунавање индекса трошкова рада укупни трошкови рада умањују се само за износ субвенција које су преузете од Националне службе за запошљавање.

**Обухват истраживања и методологија узорка.**

* + ИТР је истраживање на бази случајног узорка којe обухвата пословне субјекте (правна лица и предузетнике) са 10 и више запослених.
	+ Месечно истраживање о запосленима и зарадама запослених (РАД-1) спроводи се на намерно изабраном узорку правних лица. Критеријум за избор у узорак представља број запослених, на основу којег се извештајне јединице бирају у узорак, од већих ка мањим. Узорак обухвата око 8000 извештајних јединица, што је око 65% од укупног броја запослених у привредним друштвима, предузећима, установама, задругама и другим организацијама. Истраживањем нису обухваћени запослени у Министарству одбране и Министарству унутрашњих послова Републике Србије.

**Табела:** Просечна годишња стопа раста укупних трошкова рада (D) 2016/2012

|  |  |
| --- | --- |
|   | Просечна годишња стопа раста укупних трошкова рада, 2016/2012  |
| ИТР | Индекс трошкова рада  |
|  |  |  |
| **Укупно – сви сектори**  | **4,2** | **3,1** |
| **Укупно – без сектора Пољопривреда, шумарство и рибарство** | **4,0** | **3,0** |
| Пољопривреда, шумарство и рибарство | 16,6 | 1,9 |
| Рударство | 14,5 | 6,6 |
| Прерађивачка индустрија | 6,3 | 6,9 |
| Снабдевање електричном енергијом, гасом и паром | 9,1 | 1,6 |
| Снабдевање водом и управљање отпадним водама | 14,3 | 0,3 |
| Грађевинарство | 1,3 | 3,4 |
| Трговина на велико и мало и поправка моторних возила | 4,8 | 5,7 |
| Саобраћај и складиштење | -13,2 | 3,1 |
| Услуге смештаја и исхране | -4,8 | 12,2 |
| Информисање и комуникације | 38,6 | 30,4 |
| Финансијске делатности и делатност осигурања | 7,7 | 7,4 |
| Пословање некретнинама | -19,1 | 5,1 |
| Стручне, научне, информационе и техничке делатности | 7,4 | 9,9 |
| Административне и помоћне услужне делатности | 29,1 | 1,3 |
| Државна управа и обавезно социјално осигурање | 1,5 | -5,9 |
| Образовање | -3,0 | 0,2 |
| Здравствена и социјална заштита | 4,9 | 0,2 |
| Уметност; забава и рекреација | 3,8 | -6,7 |
| Остале услужне делатности | -8,6 | 46,7 |

На укупном нивоу, разлика између просечних годишњих стопа раста укупних трошкова рада по извршеном часу рада између ова два истраживања је веома мала и износи 1,2 процентна поена (п.п). Међутим, овај просек сакрива сасвим релевантне разлике између појединачних сектора делатности. У различитим секторима делатности различита комбинација горе наведених фактора има доминантан утицај на разлике у кретању трошкова рада. Методологија узорка релевантан је фактор разлика у сектору делатности Остале услужне делатности, у коме је и разлика у кретању трошкова рада највећа. Наиме, према подацима ИТР за 2016, више од 50% запослених у овом сектору делатности ради у тзв. малим предузећима (од 10 до 49 запослених), чија је заступљеност у узорку на основу којег се израчунава индекс трошкова рада веома мала. С друге стране, као пример утицаја методологије узорка може се навести и сектор делатности Финансијске делатности и делатност осигурања, где је разлика у кретању просечних трошкова рада најмања. У том сектору делатности, према подацима ИТР, у малим предузећима (од 10 до 49 запослених) радило је око 5% од укупног броја запослених у сектору, док је више од 60% запослених сконцентрисано у великим пословним субјектима (са 1000 и више запослених).